Barcelona Tribuna amb Luis de Guindos - Barcelona Tribuna
03.05.2012 – 13:30
El ministre d’Economia i Competitivitat, Luis de Guindos, va impartir una conferència al fòrum Barcelona Tribuna, on, davant d’una nodrida representació de la societat econòmica catalana, va lloar la política econòmica monetària del Banc Central Europeu, que permet que hi hagi liquiditat en el sistema, després de subratllar la importància de les dues últimes injeccions que va realitzar.
Durant la seva exposició, va defensar la utilitat de la reforma laboral i va insistir que l’economia espanyola viu el moment més difícil de la història recent i que afronta tres problemes bàsics: un endeutament excessiu del sector privat, les conseqüències de l’esclat de la bombolla immobiliària i la pèrdua de competitivitat fins a l’any 2008. A tot això, va afegir altres factors negatius com l’entrada en una recessió o els problemes derivats dels comptes públics que, segons el ministre, “se’n van anar de les mans l’any passat”. És per això, va recordar el ministre d’Economia, que “l’important és que les decisions que prengui el Govern permetin redreçar els desequilibris”.
En contraposició positiva a aquest panorama, va assegurar que Espanya tindrà l’any que ve, per primera vegada des de 2007, un superàvit primari (la diferència entre ingressos i despeses excloent els interessos del deute) demostrant així un “símptoma d’estabilitat que demostrarà que les nostres finances són sostenibles “, va destacar el ministre. De Guindos va afirmar que aquest indicador econòmic, sumat al bon comportament de les exportacions, són dos senyals d’optimisme per a l’economia espanyola.
Luis de Guindos va assegurar que el Govern no té un pla B en cas d’incompliment dels límits de dèficit públic a què s’ha compromès amb la Unió Europea i que, per tant, el seu únic pla és complir amb la consolidació fiscal i continuar amb les reformes. El ministre va reconèixer que es tracta d’un objectiu dur i que generarà tensions socials, però alhora va insistir que no hi ha una altra alternativa i va defensar que, en qualsevol cas, “l’ajust de la despesa ha de ser compatible amb creixement econòmic”.
Al llarg del seu discurs, el ministre va anunciar que en les pròximes setmanes el Govern ha de donar llum verda a un pla de privatitzacions d’una sèrie d’empreses i de liberalitzacions d’alguns sectors, entre els quals va esmentar el comercial i el del lloguer.
En al•lusió a l’aspiració de la Generalitat de Catalunya de comptar amb un sistema propi de finançament -pacte fiscal-, de Guindos va insistir que la prioritat és recuperar l’economia espanyola i anar junts a per aquest objectiu, perquè en cas contrari “no hi haurà res o molt poc per repartir”. En aquest sentit, va garantir tot el suport al govern català per solucionar els seus problemes de liquiditat i les seves necessitats de finançament a curt termini. A més, va recalcar que “el Govern espanyol proporciona molts més diners a la Generalitat solucionant els seus problemes de liquiditat que no pas amb les balances fiscals”.
Luis de Guindos a Barcelona Tribuna
03.05.12 De Guindos Tribuna123_web